ต่อสู้กับความ ‘ไม่รู้’
โดย...ชัตน์วรี shewarat@hotmail.com
2 ธ.ค. 2558

โดย...ชัตน์วรี [email protected]
ธุรกิจธนาคารพาณิชย์กำลังเผชิญการแข่งขันกันอย่างดุเดือดและรุนแรงมากขึ้น สงครามการแข่งขันไม่ใช่เฉพาะการแข่งขันในแวดวงธนาคารเท่านั้น ยังมีธุรกิจอื่นๆ เข้ามาร่วมวงเป็นคู่แข่งกันกับธนาคารมากขึ้น
แม้แต่ธุรกิจหลักๆ ของธนาคารคือการให้สินเชื่อ แต่ปัจจุบันลูกค้ารายใหญ่ๆ ก็มีช่องทางที่จะระดมเงินทุนได้เอง ไม่ว่าจะเป็น การออกตราสารหนี้ การเข้าจดทะเบียนตลาดหลักทรัพย์ หรือแม้แต่นักธุรกิจรุ่นใหม่ “สตาร์ทอัพ” ก็ยังสามารถที่จะหาแหล่งในรูปแบบ “คราวด์ฟันดิ้ง” ซึ่งเป็นช่องทางใหม่ที่เริ่มเข้ามามีบทบาทในการระดมทุนทำธุรกิจ และยังเป็นการระดมทุนที่แตกต่างจากวิธีการเดิมๆ ที่เคยใช้กัน 
จุดเปลี่ยนที่สำคัญคือ “เทคโนโลยี” 
เมื่อนายแบงก์ใหญ่บอกว่า โลกการเงินวันนี้กำลังเปลี่ยนแปลงครั้งใหญ่จาก “เทคโนโลยี” ไม่ใช่ แค่ “ดิจิทัลแบงก์กิ้ง” แต่ยังไปไกลกว่านั้น ...ถามว่า คืออะไร? คำตอบที่ได้คือ “ไม่รู้” ?
ความน่ากลัวของสงครามครั้งนี้ก็คือ ไม่รู้ว่ากำลังสู้อยู่กับอะไร? คู่แข่งของแบงก์ไม่ใช่แบงก์ด้วยกันแล้ว ...แต่เป็นอะไรก็ไม่รู้?  ในโลกเทคโนโลยีได้พา “คู่แข่ง” ใหม่ๆ เข้ามา...
เริ่มจากผู้ให้บริการเครือข่ายมือถือ 3 ค่ายยักษ์ใหญ่ ทั้ง เอไอเอส ทรูมูฟ และดีแทค สามารถทำธุรกรรมการเงินโดยไม่ต้องผ่านแบงก์...
บทบาทสาขาธนาคารจะเริ่มหมดไป จะฝาก-ถอน โอนเงิน สามารถทำได้ผ่านระบบโทรศัพท์มือถือ ระบบอินเทอร์เน็ตไม่จำเป็นต้องมีบัญชีธนาคารก็สามารถที่จะรับ-โอนเงินได้ เพียงใช้บัตรประชาชน หมายเลขโทรศัพท์มือถือ หรือรหัสอะไรก็ได้ ก็สามารถที่จะไปรับเงินได้ที่ร้านสะดวกซื้อได้แล้ว
ตัวอย่างที่เห็นได้ชัด ในประเทศญี่ปุ่น ร้านสะดวกซื้อ “เซเว่นอีเลฟเว่น” ก็กลายเป็น “SEVEN BANK” แล้ว ส่วนร้านเซเว่นอีเลฟเว่นในไทยก็กำลังดำเนินรอยตาม แค่ทุกวันนี้เราก็สามารถจ่ายเงินค่าน้ำ ค่าไฟ จองบัตรต่างๆ ซื้อประกัน อื่นๆ อีกมากมายกว่า 300 รายการ หรือแม้แต่การให้บริการโอนเงินผ่านสาขาก็ทำได้ ก็กำลังกลายเป็นคู่แข่งที่น่ากลัวของแบงก์ และต่อไปแบงก์จะแข่งกับอะไรอีกก็ “ไม่รู้” ที่จะตามมา
อยู่ๆ ก็นึกถึงโฆษณาของทีเอ็มบี “ความต้องการที่คุณไม่เคยรู้ ว่าต้องการกับเรื่องที่ยังไม่เคยเกิดขึ้น “ชีวิตเมื่อต้องการในสิ่งที่ไม่เคยมี ก็ต้องเริ่มทำในสิ่งที่ไม่เคยทำ” “เปลี่ยนเพื่อให้ชีวิตคุณดีขึ้น”
ไม่เพียงธุรกิจธนาคารเท่านั้นที่ต้องเตรียมรับมือต่อสู้กับอะไรที่ไม่รู้ แม้แต่ตัวเราเองก็ต้องเรียนรู้และปรับตัวให้ทันเช่นกัน...